HERNYÓINVÁZIÓ
A Bakonyban és a Balaton-felvidéken 31 ezer hektár erdőt, összesen több mint 80 Balaton-parti és távolabbi települést...
A Bakonyban és a Balaton-felvidéken 31 ezer hektár erdőt, összesen több mint 80 Balaton-parti és távolabbi települést, s egyelőre fel nem becsült nagyságú szántóföldet leptek el a gyapjas pille lárvái. Az április óta folyamatosan kelő hernyók által okozott károkat még nem sikerült felmérni. "A tarra rágott fák egy része várhatóan új leveleket növeszt, a legyengült egyedek viszont kiszáradnak, de ez csak az őszre derül ki" - mondta a HVG-nek Bús Mária, az Állami Erdészeti Szolgálat megyei igazgatóságának vezetőhelyettese. Az idegenforgalom által legérintettebb Balatonfüred-Zánka szakaszon 5 ezer hektár erdőben permeteztek a hernyókra rovarölő szert május első felében 50 millió forintért, ebből 20 millió forintot az agrártárca az erdőfelújítási-fenntartási keretből, 15 milliót a megyei területfejlesztési tanács a vis major keretből, 7, illetve 6 millió forintot pedig tartalékaiból a Balatonfejlesztési Tanács és a Miniszterelnöki Hivatal állt. A minden zöldet lerágó hernyók táplálékforrása mostanra kimerült, így részben éhen pusztulnak, részben bebábozódnak és lepkévé alakulva augusztusi petézésük után új lárvagenerációnak adnak életet. Ekkora invázióra tízévente lehet számítani, legutóbb éppen 1994-ben volt rá példa.